ละครเรื่องไหน มีเรตติ้งสูงสุดตลอดกาล
ออเจ้าการะเกดและพี่หมื่น ในละครบุพเพสันนิวาสได้เรตติ้งดีมาก แต่เราเคยสงสัยกันบ้างไหมว่า เรตติ้ง ทีวี นั้นเขาคิดกันยังไง และรู้ไหมว่าเรตติ้งละครที่สูงสุดตลอดกาลนั้นอยู่มากว่า 28 ปี จนวันนี้ก็ยังไม่มีละครเรื่องไหนทำลายสถิติลงได้ ลงทุนแมนจะมาเล่าให้ฟัง
22 มี.ค. 2561

ละครเรื่องไหน มีเรตติ้งสูงสุดตลอดกาล / โดย ลงทุนแมน
ออเจ้าการะเกดและพี่หมื่น ในละครบุพเพสันนิวาสได้เรตติ้งดีมาก
แต่เราเคยสงสัยกันบ้างไหมว่า เรตติ้ง ทีวี นั้นเขาคิดกันอย่างไร
และรู้ไหมว่าเรตติ้งละครที่สูงสุดตลอดกาลนั้นอยู่มากว่า 28 ปี
จนวันนี้ก็ยังไม่มีละครเรื่องไหนทำลายสถิติลงได้
ลงทุนแมนจะมาเล่าให้ฟัง
ในประเทศไทยนั้นเรตติ้งทีวีจัดทำโดย The Nielsen Company (Thailand) หรือนีลเส็น ซึ่งทำหน้าที่ในการเลือกผู้ชมที่เป็นกลุ่มเป้าหมาย
โดยในปี 2559 มีประมาณ 2,400 ครัวเรือน หลังจากนั้นจะทำหน้าที่วัดและเก็บข้อมูลจากกล่องบันทึกข้อมูล (TV Meter) ที่ได้ถูกติดตั้งกับโทรทัศน์ของครัวเรือนกลุ่มเป้าหมาย
ซึ่งไม่ว่าสมาชิกภายในบ้านของกลุ่มเป้าหมายจะเปิดดูทีวีรายการใด กล่องบันทึกข้อมูลจะบันทึกรายละเอียดในการรับชมไว้
ในส่วนของนีลเส็นเองก็จะบันทึกรายการที่ออกอากาศทุกช่องตลอด 24 ชั่วโมง เพื่อมาเปรียบเทียบกันว่าในแต่ละนาทีมีผู้ชมรายการหรือละครเรื่องหนึ่งๆ เท่าไร แล้วคำนวณออกมาเป็นตัวเลขเรตติ้งทีวี
ค่าที่ได้จะเริ่มตั้งแต่ 0 เป็นต้นไป โดยค่ามากแสดงว่ารายการนั้นหรือช่องนั้นๆ มีผู้ชมเยอะนั่นเอง โดยการคิดเรตติ้งทีวีก็จะมีการแบ่งอายุ, เพศ, พื้นที่ (กรุงเทพและปริมณฑล, ต่างจังหวัด) รวมไปถึงช่วงเวลาที่ดู เป็นต้น
ในปี 2560 จำนวนประชากรไทยมีประมาณ 64.8 ล้านคน (ที่มีอายุตั้งแต่ 4 ปีขึ้นไป)
หมายความว่า ถ้าค่าเรตติ้งทีวีเท่ากับ 1 จะเทียบได้กับ 1 เปอร์เซ็นต์ของประชากรไทย หรือ มีผู้ชมรายการหรือช่องนั้นๆ 0.64 ล้านคน
ถ้าค่าเรตติ้งทีวีเท่ากับ 2 ก็หมายความว่า มีผู้ชมจำนวน 1.28 ล้านคน
แม้ว่าจะมีบางคนที่ไม่เห็นด้วยกับวิธีการวัดแบบนี้ เนื่องจากกลุ่มตัวอย่างที่นำมาใช้อาจไม่ได้เป็นตัวแทนที่ดีของประชากรทั้งหมด
อย่างไรก็ตาม หลักการของกระบวนงานวิจัยก็เป็นไปตามทฤษฎีทางสถิติ โดยเฉพาะเวลาที่ต้องทำวิจัยขนาดประชากรกลุ่มใหญ่ที่มีจำนวนเป็นแสนเป็นล้าน ผู้วิจัยจำเป็นต้องใช้กลุ่มตัวอย่างอยู่แล้ว
ในปี 2560 เรตติ้ง ทีวีดิจิทัล สามลำดับแรกคือ
ลำดับที่ 1 ช่อง 7 เรตติ้งเท่ากับ 2.114 หรือมีคนดูเฉลี่ยทั้งปี 1.35 ล้านคน
ลำดับที่ 2 ช่อง 3 HD เรตติ้งเท่ากับ 1.348 หรือมีคนดูเฉลี่ยทั้งปี 0.86 ล้านคน
ลำดับที่ 3 ช่อง Workpoint เรตติ้งเท่ากับ 1.001 หรือมีคนดูเฉลี่ยทั้งปี 0.64 ล้านคน
รายได้และกำไรของทั้ง 3 ช่อง
ปี 2559 บริษัท กรุงเทพโทรทัศน์และวิทยุ จำกัด รายได้ 4,640 ล้านบาท กำไร 1,567 ล้านบาท
ปี 2560 บริษัท บีอีซี เวิลด์ จำกัด (มหาชน) รายได้ 11,226 ล้านบาท กำไร 61 ล้านบาท
ปี 2560 บริษัท เวิร์คพอยท์ เอ็นเทอร์เทนเมนท์ จำกัด (มหาชน) รายได้ 3,877 ล้านบาท กำไร 904 ล้านบาท
แล้วละครสุดฮิตอย่างบุพเพสันนิวาส เรตติ้งเป็นอย่างไร?
ดูตัวเลขแล้วหลายคนอาจตกใจ เพราะล่าสุดในกรุงเทพฯ ละครเรื่องนี้ได้เรตติ้งกว่า 22.8
โดยตัวเลขเรตติ้งที่เกิน 20 นี้แทบไม่ค่อยปรากฏให้เห็นมากนักในยุคทีวีดิจิทัล
ตอนสมัย The Mask Singer 1 ที่ได้รับความนิยมก็ยังมีเรตติ้งไม่ถึง 20
คำถามต่อไปคือในอดีตมีละครที่เรตติ้งเกิน 20 อีกบ้างไหม?
คำตอบคือ มีอีกหลายเรื่อง และบางเรื่องเรตติ้งเกิน 30 ด้วย
5 ลำดับละครที่มีเรตติ้งทีวีสูงสุดตลอดกาล
ลำดับที่ 5 ทัดดาวบุษยา ช่อง 7 เรตติ้ง 32
ลำดับที่ 4 สายโลหิต ช่อง 7 เรตติ้ง 34
ลำดับที่ 3 มนต์รักลูกทุ่ง ช่อง 7 เรตติ้ง 36
ลำดับที่ 2 ดาวพระศุกร์ ช่อง 7 เรตติ้ง 38
ถ้าถามว่าลำดับที่ 1 ละครที่ทำเรตติ้งสถิติสูงสุดตลอดกาล
ซึ่งนับจนถึงวันนี้ก็กว่า 28 ปีแล้วคือเรื่องไหน?
คนที่เกิดทันคงจำกันได้
เรื่องนั้นคือ คู่กรรม ช่อง 7 ในปี 2533
ที่แสดงโดยคุณธงไชย แมคอินไตย์และคุณกมลชนก โกมลฐิติ
กวาดเรตติ้งไปที่ 40
หรือพูดง่ายๆ ในช่วงนั้น มีคนดูละครเรื่องนี้ประมาณ 40% ของคนไทยทั้งประเทศเท่านั้นเอง…
----------------------
<ad> หนังสือลงทุนแมน 2.0 วางแผงแล้วหาซื้อได้ที่ร้านหนังสือชั้นนำทั่วประเทศ
โหลดแอพลงทุนแมนอ่านฟรีได้ที่ 
----------------------
Reference
-
-
-
-
-NBTC and Nielsen
-
-